Met ’n koeëlwond in sy bobeen en nog sowat 16 koeëls wat om hom neerreën het ’n veiligheidswag gister sy dienspistool uitgeruk en op boosdoeners teruggeskiet.
Venter, wat help om ’n veiligheidskompleks in dié woongebied te beveilig, het eergister omstreeks middernag ’n oproep ontvang oor drie verdagtes wat opgemerk is.
Die mans het heeltyd vir hulle weggehardloop en weggekruip in die kompleks wat ’n radius van sowat 1,2?km het.
“Tussen hulle drie het hulle seker 16 skote op my geskiet,” het hy gesê. “Ek het my pistool gekry en teruggeskiet. Ek het alles in my vermoë gedoen dat hulle net van my af wegbly. Ek dink die feit dat ek teruggeskiet het, het gemaak dat hulle weghardloop.”
Ná die voorval is hy nie seker wat hy gedink het toe die koeëls om hom neergereën het nie. “Ek weet net ek was die moer in. Dat hulle die arrogansie het om op my te skiet het dit net te erg gemaak.”
Mnr. George Gerber, die Nagels se skoonseun wat vyf huise daarvandaan bly, het die skote gehoor en uitgehardloop. Hy het een van die mans sien weghardloop en hom agternagesit. “Ek kon hom net nie vang nie. Ek en van die ander mans het hulle later met die voertuie probeer soek, maar kon hulle nie kry nie.”
Volgens hom is die oop stuk veld en konstruksieterrein wat aan die woonbuurt grens, moontlik die broeiplek vir die misdaad in die gebied.